Sven Donner

Sven Evert Donner (12. toukokuuta 1890 Helsinki – 8. syyskuuta 1970) oli suomalainen lääkäri, partiojohtaja sekä itsenäisyysaktivisti.

Henkilöhistoria ja ammattiura
Donnerin vanhemmat olivat valtioneuvos Anders Severin Donner ja Elin Maria Wasastjerna. Hän pääsi ylioppilaaksi 1908 ja valmistui lääketieteen kandidaatiksi 1913, lisensiaatiksi 1920 sekä lääketieteen ja kirurgian tohtoriksi 1926. Hän sai professorin arvonimen 1950. Donner oli naimisissa vuodesta 1919 Elsa Strengellin kanssa. Heillä oli kolme lasta, Märta Donnerista tuli tunnettu lastenneurologi.

Donner toimi Suomen armeijan ylilääkärin adjutanttina, eri joukko-osastojen lääkärinä ja lääkintäaliupseerikurssien opettajana 1918–1921 yleten 1919 lääkintäkapteeniksi. Hän oli Helsingin yleisen sairaalan apulaislääkärinä 1920, Lapinlahden keskuslaitoksen apulaislääkärinä 1922–1925 ja Tampereen kaupungin mielisairaalan lääkärinä 1925–1928. Tämän jälkeen Donner toimi Nikkilän sairaalan ylilääkärinä 1928–1939 sekä Helsingin Kivelän sairaalan mielisairasosaston ylilääkärinä vuodesta 1939 ja Helsingin yliopiston dosenttina vuodesta 1940.

Hän oli ylioppilaiden poliittisen valtuuskunnan puheenjohtajana 1917–1918, Suomen psykiatris-neurologisen yhdistyksen puheenjohtajana 1930–1931, Sielunterveysseuran puheenjohtajana 1929–1931, Hermo- ja mielitautien vastustamisyhdistyksen puheenjohtajana vuodesta 1944 sekä Pelastakaa Lapset ry:ssä hallintoneuvoston varapuheenjohtajana vuodesta 1951 ja keskushallituksen puheenjohtajana.

Maanpuolustus- ja partiolaistoiminta
Donner oli vuodesta 1915 mukana jääkäriliikkeessä ja myöhemmin myös suojeluskuntaliikkeessä. Hän osallistui Suomen sisällissotaan valkoisten puolella ja oli Aktivistikomitean jäsen 1915–1918. Donner oli myös Duodecimin ambulanssin ylilääkärinä Itä-Karjalan kansannousun aikana 1921–1922 sekä lääkintätehtävissä sotavuosina 1939–1940 ja 1941–1944. Donner ylennettiin lääkintäeverstiluutnantiksi 1942. Hän toimi jatkosodan aikana Päämajan lääkintäosaston alaisena hermo- ja mielitautien hoidon tarkastajana.

Partioliikkeessä Donner oli partiojärjestö Toimen Poikien johtajana 1913–1925 ja Suomen Vapaan Partioryhmän johtajana 1917–1963 sekä Suomen Partiopoikajärjestön puheenjohtajana 1957–1963.

 Natsikytköksiä 
Monien merkittävien aikalaistensa tavoin Donner ihaili kansallissosialistista ideologiaa ja toimintaa. Suomen armeijan hermo- ja mielitautiosaston tarkastajana hän toivoi jyrkkiä toimia vammaisia kohtaan. Donner kirjoitti armeijan johdolle erään tarkastusmatkansa päätteeksi ihailunsa Hitlerin vammaisten murhauttamistoimia kohtaan: "En voi pitää mahdollisena sitä, että Suomellakaan olisi varaa sallia kielteisten voimien tehdä tuhotöitään samalla kuin se panee myönteisimmät alttiiksi rintamilla." Donner piti välttämättömänä, että vaikeimmat potilaat "tehdään vaarattomiksi" ja suljetaan keskitysleiriin. Ylen Mot-ohjelmanMot-ohjelma, osa 2. Yle. mukaan suomalaisella lääketieteellä ja natsilääkäreillä oli tiivis yhteistyösuhde, eikä mainittu natsimielisyys ollut harvinaista. 

 Teoksia 
 Duodecimin jäsenten Itä-Karjalan ambulanssien toiminnasta talvella 1921–22. Duodecim 2–3/1923
 Om behandling av progressiv paralysi med inympning av malaria. 1925
 Über Belastung mit Schlag und Arteriosklerose bei den Paralytiker und bei anderen Geisteskranken, väitöskirja. 1926
  Intracranial acuta ederna. 1947

 Lähteet 
 Kuka kukin on 1954 (Projekt Runeberg)
 Aikalaiskirja 1934 (Projekt Runeberg)
 PartioWiki : Sven Donner
 Jussi Niinistö : Duodecimin ambulanssit Itä-Karjalan sodassa 1921–1922, Lääketieteellinen Aikakauskirja Duodecim 2001;117(21):2153-2159
 MOT Lääketieteen musta historia, osa I, esitetty TV1:ssä 7.9.1998
 Lääketieteen musta historia : Ote lääkintäeverstiluutnantti Sven Donnerin salaisesta muistiosta lääkintäkenraalimajuri Eino Suolahdelle 31.12.1943

Viitteet

 Aiheesta muualla 
 SKS Biografiakeskus : Sven Donnerin elämäkerta

Luokka:Suomalaiset psykiatrit
Luokka:Jääkäriaktivismi
Luokka:Suomen sisällissodan valkoiset
Luokka:Partioliikkeen kehittäjät
Luokka:Suomalaiset partiolaiset
Luokka:Pelastakaa Lapset
Luokka:Suomalaiset professorin arvonimen saaneet
Luokka:Vuonna 1890 syntyneet
Luokka:Vuonna 1970 kuolleet